b'\n_START_ARTICLE_\nAleksandr Grin\n_START_PARAGRAPH_\nAleksandr Stepanovit\xc5\xa1 Grin, oikealta sukunimelt\xc3\xa4\xc3\xa4n Grinevski (ven. \xd0\x90\xd0\xbb\xd0\xb5\xd0\xba\xd1\x81\xd0\xb0\xcc\x81\xd0\xbd\xd0\xb4\xd1\x80 \xd0\xa1\xd1\x82\xd0\xb5\xd0\xbf\xd0\xb0\xcc\x81\xd0\xbd\xd0\xbe\xd0\xb2\xd0\xb8\xd1\x87 \xd0\x93\xd1\x80\xd0\xb8\xd0\xbd, \xd0\x93\xd1\x80\xd0\xb8\xd0\xbd\xd0\xb5\xcc\x81\xd0\xb2\xd1\x81\xd0\xba\xd0\xb8\xd0\xb9; 23. elokuuta (J: 11. elokuuta) 1880 Slobodskoi, Vjatkan l\xc3\xa4\xc3\xa4ni \xe2\x80\x93 8. hein\xc3\xa4kuuta 1932 Staryi Krym) oli ven\xc3\xa4l\xc3\xa4inen kirjailija._NEWLINE_Aleksandr Grin syntyi Vjatkan l\xc3\xa4\xc3\xa4niin karkotetun puolalaisen virkailijan perheeseen. Koulun j\xc3\xa4lkeen h\xc3\xa4n matkusti Odessaan ja kierteli eri puolilla Ven\xc3\xa4j\xc3\xa4\xc3\xa4. H\xc3\xa4n ty\xc3\xb6skenteli matruusina, kalastajana, kullankaivajana ja palveli sotilaana. Armeijassa Grin liittyi sosialistivallankumouksellisiin. H\xc3\xa4n levitti vallankumouksellista propagandaa Sevastopolin varuskunnassa, joutui vankilaan ja karkotettiin kahdesti. Vapauduttuaan vuonna 1912 h\xc3\xa4n asettui Pietariin. Vuonna 1920 Grin kutsuttiin puna-armeijaan, jossa h\xc3\xa4n sairastui lavantautiin. Maksim Gorki pelasti Pietariin rahattomana ja sairaana joutuneen kirjailijan. Vuonna 1924 Grin muutti Krimille, jossa h\xc3\xa4n asui Feodosijassa ja Staryi Krymiss\xc3\xa4._NEWLINE_Grinin ensimm\xc3\xa4inen kertomuskokoelma ilmestyi vuonna 1908. H\xc3\xa4nen luomansa mielikuvitusmaailma Grinlandia on t\xc3\xa4ynn\xc3\xa4 sadunomaisuutta ja uskoa ihmisen hyvyyteen. Kirjailijan romanttiset ja eksoottiset seikkailukertomukset olivat yleis\xc3\xb6n suosiossa, mutta joutuivat pian kirjallisuuskritiikin hampaisiin. Vuodesta 1956 l\xc3\xa4htien niit\xc3\xa4 julkaistiin j\xc3\xa4lleen miljoonapainoksina. Yksi tunnetuimmista teoksista on vuonna 1923 ilmestynyt pienoisromaani \xe2\x80\x9dPunaiset purjeet\xe2\x80\x9d (Alyje parusa).'